उत्तर कोरिया का कहना है कि उन्हा-3 रॉकेट लॉन्च करने की योजना 12 से 16 अप्रैल के बीच है और ये एक सैटेलाइट को उसकी कक्षा में पहुँचाएगा.मगर विरोधियों को आशंका है कि इसके नाम पर उत्तर कोरिया लंबी दूरी की मिसाइल के परीक्षण की तैयारी कर रहा है.उधर दक्षिण कोरियाई अधिकारियों का कहना है कि सैटेलाइट से मिल रही नई तस्वीरों से पता चलता है कि उत्तर कोरिया एक तीसरा परमाणु परीक्षण करने की तैयारी कर रहा है.दक्षिण कोरिया की योनहैप समाचार एजेंसी की ख़बरों के अनुसार पुंग्ये री क्षेत्र की एक सुरंग के मुँह पर बालू और मिट्टी का ढेर दिख रहा है. वहीं पर 2006 और 2009 में परमाणु परीक्षण हुए थे.किम जोंग इल की दिसंबर 2011 में मौत के बाद उनके बेटे किम जोंग-उन ने सत्ता सँभाली है और उसके बाद से ही उत्तर कोरिया के पड़ोसी देश और अन्य अंतरराष्ट्रीय शक्तियाँ उस पर काफ़ी नज़दीकी़ से नज़र रखे हैं.फ़रवरी में उत्तर कोरिया इस बात के लिए राज़ी हो गया था कि उसकी परमाणु गतिविधियाँ रोक दी जाएँगी और अमरीका से मिलने वाली खाद्य मदद के बदले मिसाइल परीक्षण पर भी रोक होगी.मगर उत्तर कोरिया ने जब पिछले महीने रॉकेट लॉन्च की योजना की घोषणा की तो उसके बाद से ये योजना स्थगित है.उत्तर कोरिया ने इससे पहले ये भी कहा है कि उसका ये रॉकेट लॉन्च शांतिपूर्ण उद्देश्यों के लिए है और पूर्व नेता किम इल सुंग की जन्म शताब्दी के मौक़े पर किया जा रहा है.मगर अमरीका और उत्तर कोरिया के पड़ोसी देशों का कहना है कि अप्रैल 2009 में हुए ऐसे ही लॉन्च के बाद पारित संयुक्त राष्ट्र के एक प्रस्ताव का ये उल्लंघन करता है.